Evija Vēbere

Biogrāfija

2006. gadā iestājusies Ventspils Mūzikas vidusskolas Mūsdienu mūzikas ritma nodaļā, ko absolvējusi. 19 gadu vecumā iestājusies Prinča Klausa konservatorijā Groningenā, Nīderlandē, kur ieguvusi bakalaura grādu džeza vokālā. 
2014. gada 1. oktobrī kopā ar konservatorijas studiju biedriem pianisti Martu Varelisu (Polija), kontrabasistu Esatu Ekinkoglu (Turcija) un bundzinieku Lavu Kovāču (Serbija) E. Vēbere izdeva pirmo albumu Dream Whispers. Ar albuma dziesmām viņa koncertējusi Nīderlandē un Latvijā. Gadu vēlāk kopā ar L. Kovāču izveidoja avantpopa duetu Howling Owl un 24. novembrī izdeva albumu Dance For Common Sense. Duets aktīvi koncertēja un pārstāvēja Latviju starptautiskos mūzikas festivālos, kā The Great Escape, Glips, Ment, Liverpool Sound City.
2016. gadā Evija pārcēlās uz dzīvi Rīgā un sāka veidot savu solo karjeru. 2018. gada 16. oktobrī izdeva savu pirmo solo albumu "Sirdsbūt", kurā iekļautas 9 dziesmas latviešu valodā. Par šo ierakstu 2018. gadā E. Vēbere nominēta Austras balvai. 2018. gadā Riga IFF albuma dziesmas "Mīlniekiem un Visādiem citiem" mūzikas video tika nominēts kategorijā Baltic Music Video. 2019. gadā "Sirdsbūt"  apbalvots Mūzikas ierakstu gada balvā "Zelta Mikrofons” nominācijā Latvijas Mūzikas ierakstu gada labākais alternatīvās un indie mūzikas albums. Žurnālists Uldis Rudaks šo ierakstu nodēvējis par labāko, kas 2018. gadā noticis latviešu mūzikā, jo "tas aizved piedzīvojumā tajā pasaku valstībā, ko tas uzbur".
Sadarbojoties ar latviešu mūziķiem, radušies vairāki projekti. 2017. gadā Evija kopā ar grupu "Ezeri" uzstājās Lielā Kristapa balvu pasniegšanas ceremonijā, izpildot Mārtiņa Brauna dziesmu "Veltījums" no kinofilmas "Ziemassvētku jampadracis", kas raisīja pretrunīgas reakcijas un autora sašutumu. 2018. gadā Evija koncertēja mūziķa Jāņa Šipkēvica veidotajā 12 mākslinieku apvienībā "Nepāriet". 2018. gada 19. novembrī apvienības sastāvā viņa piedalījās Latvijas simtgades lielkoncertā "Mīlestības vārdā. 18+" pie Gaismas pils, kur mūziķes versija par Olgas Rajeckas izpildīto un Imanta Kalniņa komponēto dziesmu "Svētku diena" un tās izpildījums izpelnījās, lielākoties negatīvas atsauksmes, tai skaitā, no dziesmas oriģinālizpildītājas.
Piedalījusies citu mākslinieku albumu vai izlašu ierakstos: kopā ar grupu Aurora izlasē "Pretējības" ar Aspazijas dzeju (2015, dziesma "Tāltālu aiz laika"), kopā ar grupu Āres izlasē "Veidenbaums. Vaidi un gaidi" ar Eduarda Veidenbauma dzeju (2017, dziesma "Domātājs"), kopā ar Imantu Daksi viņa soloalbumā "Ass" (2018; dziesma "Idiots").

Mūzikas stils

Evijas Vēberes mūzikas stils, kurā ir liels uzsvars uz elektroniku, ir aprakstāms kā dažādu žanru sajaukums, iezīmējot vairākus mūzikas stilus, kā avantpops, elektroniskā, eksperimentālā mūzika, ambientā mūzika, industriālā mūzika un avangards. Viņas darbi ir salīdzināti ar Bjorkas, Grimes, Die Antword, Keitas Bušas un Kārenas O daiļradi. U. Rudaks laikrakstā "Diena" viņu raksturo: "Evija patiešām ir atradusi perfektāko savas īpašās – nevainīgi trauslās, vienlaikus gan biklās, gan trauksmainās un vokālās pedagoģijas standartu it kā neskartās balss izmantojumu, arī ar pašas radītajiem instrumentālajiem pavadījumiem papildinot to noskaņu, kādai līdzīga latviešu populārajā mūzikā nekad nav panākta." Dziesmu teksti satur bērnišķīgus stāstus, bet var aizskart arī politiskas tēmas. Viņas neparasto skanējumu papildina īpašais balss tembrs, kas tiek saukts par bērnišķīgu un salīdzināts ar Veras Singajevskas balsi.